Գէորգ Աբէլեան

Գէորգ (Ճորճ) Աբէլեան (1941, Քեսապ - 2011), արձակագիր, հրապարակախօս եւ հասարակական գործիչ։

 Կենսագրութիւն 

 Անձնական կեանք եւ ուսում 
Աբէլեան ծնած է Քեսապի Քէօրքիւնա գիւղը: Նախնական ուսումը ստացած է գիւղի` Քեսապի եւ Այնճարի Հայ աւետարանական վարժարաններուն մէջ, իսկ համալսարանական ուսումը՝ Հայկազեան համալսարանէն, որուն առաջին շրջանաւարտներէն եղած է: 

Ամուսնացած է Անժէլ Գալինճեանին հետ, ունեցած է երեք զաւակներ։ Մահացած է 3 Դեկտեմբեր 2011-ին, Այնճար-Լիբանան։ 

 Գործունէութիւն 
Շուրջ 25 տարի ծառայած է կրթական ասպարէզին մէջ, յատկապէս Այնճարի Հայ Աւետարանական եւ Ազգային Յառաջ վարժարաններուն մէջ։ Շթորայի մէջ կերտած է արհեստից եւ արուեստից վարժարան մը, ապա Անճարի մէջ հիմնած է իր հաստատութիւնը` «ՍԱՎԱ» եւ զբաղած գրենական պիտոյքներու առեւտուրով: 

Մասնակցութիւն բերած է կուսակցական, եկեղեցական եւ յատկապէս մշակութային մարզերուն: Տարբեր պաշտօններ ստանձնած է ՀՅԴ «Կարմիր լեռ» կոմիտէութեան մէջ, անդամակցած է Համազգային մշակութային միութեան, նաեւ` Ազունիէի Հայ ազգային բուժարանի խնամակալութեան: 

22 Նոյեմբեր 2015-ին, Աբէլեանի յիշատակը անմահացնելու համար, Այնճարի մէջ տեղի ունեցած է իր անունով գրադարանի բացումը։

 Ստեղծագործական գործունէութիւն 
Աշակերտական տարիքէն գրելու հակումներ ցուցաբերած է: Աշխատակցած է Ս. Սիմոնեանի «Սփիւռք»-ին, «Բագին» գրական ամսագիրին, «Ազդակ» օրաթերթին, «Պատանեկան Արձագանգ»-ին եւ այլն:

Հայոց ցեղասպանութենէն վերապրողներու, օտարացած, ապա իրենց ինքնութիւնը վերագտածներու, իսլամացածներու մասին պատմութիւններ ու վկայութիւններ հաւաքելու հետեւողական աշխատանք տարած է` այս բոլորը ամփոփելով զոյգ հատորներու մէջ: 

Իր գործերէն են. 

 «Հելէ, Հելէ, Հելէ Քեսապ» 1968,
 «Աննա հարսը» (վէպ) 1994 (Ա․ հրատրարակութիւն) 2020 (Բ ․ հրատրարակութիւն), 
նոյն գիրքը նաեւ լոյս տեսած է թարգմանաբար․ 

- արաբերէնի՝ جدّتي الكنّة آنا المغامرة (Ճատտաթի Ալ-քիննա Աննա Ալ մուղամիրա), թարգմանութիւն՝ Նիզար Խալիլիի (արաբերէն՝ نزار خليلي), 20212։

- անգլերէնի՝ Anna the bride (Աննա տը պրայտ), թարգմանութիւն՝ Անի Չէլէպեանի։

-  իտալերէնի՝ La Nuora (Լա Նուօրա) թարգմանութիւն ուսուցչապետ (անգլերէն՝ professor) Գեղամ Պոլոյեանի եւ թագրմանիչ Տանիելլա Մուսարտոյի։
 «Ցկեանս նահատակութիւն», որ նաեւ լոյս տեսած է արաբերէնով եւ սպաներէնով «Պէյրութ»,
 «Նետենք-բռնենք…» (մանկապատանեկան),
 «Աղբարի՜կ, ափիկ մը ջուր…» («Ցկեանս նահատակութիւն» շարքին երկրորդ հատորը),
 «Մաքարոնի թիլէկ-թիլէկ»,
 «Քոյրիկս մի՛ ծախեր, մա՜մ» պատանեկան հատորը («Ցկեանս նահատակութիւն» գիրքին շարքէն):

Ան ծանօթ է իր հրապարակագրական-երգիծական յօդուածներով՝ «Ձիւնական» գրչանունով։

 Ծանօթագրութիւններ 

Ստորոգութիւն:Հայ գրողներ